আজারবাইজানের স্বাধীনতার ঘোষণা

আজারবাইজানের স্বাধীনতার ঘোষণাপত্র (আজারবাইজানি: آذربایجاننݣ استقلال بیاننامه‌سی, ) হলো একটি প্রখ্যাপনপত্র, যা ১৯১৮ সালের ২৮ মে তিবিলিসিতে আজারবাইজান জাতীয় পরিষদের বৈঠকে গৃহীত হয় এবং আজারবাইজান গণতান্ত্রিক প্রজাতন্ত্রের স্বাধীনতা ঘোষণা করে।

এক শতাব্দী ধরে রুশ সাম্রাজ্যের শাসনাধীন থাকার পর এবং ইউরোপীয় জাতীয়তাবাদী ধারণার প্রভাবে আজারবাইজানিরা তাদের নিজস্ব জাতীয় পরিচয় ও জাতীয় আন্দোলন গড়ে তোলে। অক্টোবর বিপ্লবের ফলে রাশিয়ার জারতন্ত্রের পতনের পর, আজারবাইজানি সহ ককেশাসের জনগণ একটি বিশেষ মন্ত্রণা সভা গঠন করে যা পরে একটি সরকারি বিভাগ এবং শেষ পর্যন্ত স্বাধীন ট্রান্সককেশীয় গণতান্ত্রিক সঙ্ঘীয় প্রজাতন্ত্রে রূপান্তরিত হয়। তবে এই নতুন সংঘ মাত্র ছয় সপ্তাহ টিকে ছিল, তারপর ২৬ মে ১৯১৮ সালে জর্জিয়া স্বাধীনতা ঘোষণা করে। এর দুই দিন পর ২৮ মে, আর্মেনিয়া ও আজারবাইজান স্বাধীনতা ঘোষণা করে।

আজারবাইজান গণতান্ত্রিক প্রজাতন্ত্র মাত্র ২৩ মাস টিকে ছিল এবং ১৯২০ সালের এপ্রিল মাসে সোভিয়েত বাহিনীর আগ্রাসনের ফলে এর পতন হয়। এর স্থলে সোভিয়েত ইউনিয়নের অংশ হিসেবে আজারবাইজান সোভিয়েত সমাজতান্ত্রিক প্রজাতন্ত্র গঠিত হয়। সোভিয়েত ইউনিয়নের পতনের পর ১৯৯১ সালের ১৮ অক্টোবরে আজারবাইজানের সংসদ ১৯১৮ সালের স্বাধীনতার ঘোষণার ভিত্তিতে "আজারবাইজান প্রজাতন্ত্রের রাষ্ট্রীয় স্বাধীনতা সংক্রান্ত সাংবিধানিক আইন" গ্রহণ করে।

স্বাধীনতার ঘোষণাপত্রের মূল প্রতিলিপি যা আরবি লিপিতে আজারবাইজানি ভাষায় এবং ফরাসি ভাষায় লেখা হয়েছিল, এটি বাকুর জাতীয় ঐতিহাসিক জাদুঘরে সংরক্ষিত আছে। ঘোষণাপত্র গৃহীত হওয়ার দিন অর্থাৎ ২৮ মে, আজারবাইজানে স্বাধীনতা দিবস হিসেবে পালিত হয় এবং এই দিন সরকারি ছুটি দেওয়া হয়।

ইতিহাস

পটভূমি 
বিংশ শতাব্দীর আগে পর্যন্ত আজারবাইজানিরা এক শতাব্দী ধরে রুশ উপনিবেশিক শাসনের অধীনে ছিল এবং কখনোই নিজস্ব জাতিরাষ্ট্র ছিল না। আজারবাইজানিরা একটি জাতীয় পরিচয়ের অভাব বোধ করেছিল এবং তাদের ঐক্যের প্রধান ভিত্তি ছিল শুধুমাত্র ধর্ম। তবে উনিশ শতকের শেষের দিকে ইউরোপীয় জাতীয়তাবাদী ধারণাগুলো নিকট প্রাচ্যে প্রভাব বিস্তার করতে শুরু করে। পাশাপাশি রুশ সরকারের কঠোর ঔপনিবেশিক নীতিগুলো রুশ সাম্রাজ্যের তুর্কি জনগণের মধ্যে বিভিন্ন জাতীয় আন্দোলনের জন্ম দেয়। এর ফলে ককেশাস অঞ্চলের জনগণের মধ্যে, বিশেষত আজারবাইজানিদের মধ্যে নতুন একটি জাতীয় চেতনার উত্থান ঘটে। আজারবাইজানিদের মধ্যে ধর্মীয় প্রভাব কমতে থাকে এবং তার পরিবর্তে জাতীয়তাবাদের উত্থান ঘটে যা কখনো কখনো সর্ব তুর্কি ও সর্ব ইসলামি আদর্শ ধারণ করে। ইতিহাসবিদ আর্থার সুতসিয়েভ বলেছেন যে 'আজারবাইজানি' শব্দটি তখনো কোনো সংকীর্ণ জাতিগত বা ভাষাগত অর্থ বহন করত না। তিনি উল্লেখ করেছেন যে ১৯২০–১৯৩০ সালের সোভিয়েত শাসনের সময়ে "আজারবাইজানি" শব্দটি "আজেরি তুর্ক" শব্দের সমতুল্য হয়ে ওঠে এবং পরবর্তীতে এটি সম্পূর্ণরূপে প্রতিস্থাপিত হয়।

১৯১৭ সালের ৭ নভেম্বরে (পুরনো তারিখ অনুযায়ী ২৫ অক্টোবর) বলশেভিকরা ক্ষমতায় আসে এবং অক্টোবর বিপ্লবের ফলে রাশিয়ার শাসনব্যবস্থা ভেঙে পড়ে। ককেশাস অঞ্চল কার্যত শাসনহীন হয়ে পড়ে। রাশিয়ার সাংবিধানিক পরিষদের নির্বাচন ও কার্যক্রম সংগঠিত করার জন্য গঠিত অস্থায়ী সরকার এই অঞ্চলের প্রশাসনের জন্য একটি বিশেষ সমিতি গঠন করে। তবে, এই সমিতি মাত্র ২১ দিন পর ২৮শে নভেম্বর ট্রান্সককেশীয় কমিশনারিয়েট দ্বারা প্রতিস্থাপিত হয়। এই সরকারি বিভাগ মূলত একটি অস্থায়ী প্রশাসন হিসেবে কাজ করছিল, কিন্তু এটি কার্যকর শাসন প্রতিষ্ঠা করতে ব্যর্থ হয়। এটি সামরিক সহায়তার জন্য জাতিগত ভিত্তিতে গঠিত জাতীয় পরিষদগুলোর ওপর নির্ভরশীল ছিল এবং কার্যত কোনো আইন প্রয়োগের ক্ষমতা তার ছিল না।

বলশেভিকদের নেতৃত্ব অনুসরণ করার কোনো ইচ্ছা না থাকায় কমিশারিয়েট নিজস্ব একটি আইনসভা গঠনের সিদ্ধান্ত নেয় যাতে ট্রান্সককেশাস অঞ্চলের একটি বৈধ সরকার থাকতে পারে এবং তারা তখন আক্রমণকারী ককেশাস আক্রমণ উসমানীয় সাম্রাজ্যের সঙ্গে উপযুক্তভাবে আলোচনা করতে পারে। তাই, ১৯১৮ সালের ২৩ ফেব্রুয়ারিতে তারা তিফলিসে "সেইম" (আইনসভা) গঠন করে। সেইমে দশটি ভিন্ন রাজনৈতিক দল অন্তর্ভুক্ত ছিল। তিনটি প্রধান দল অঞ্চলটির তিনটি প্রধান জাতিগোষ্ঠীর প্রতিনিধিত্ব করত: জর্জীয় মেনশেভিক এবং আজারবাইজানি মুসাভাত পার্টি উভয়েই ৩০টি আসন পেয়েছিল, আর আর্মেনীয় বিপ্লবী ফেডারেশন ২৭টি আসন দখল করেছিল।

সেইম এবং উসমানীয়রা ১৪ মার্চ ট্রাবজোনে একটি শান্তি সম্মেলন আয়োজন করে। তবে সম্মেলনে বিরতির সময় উসমানীয় বাহিনী পুনরায় ককেশাস আক্রমণ করে। সেইমের সদস্যরা সবচেয়ে কার্যকর পদক্ষেপ সম্পর্কে আলোচনা করে যেখানে বেশিরভাগ প্রতিনিধি রাজনৈতিক সমাধানকে সমর্থন করে। ২০ মার্চে উসমানীয় প্রতিনিধিরা প্রস্তাব দেয় যে তারা কেবল তখনই আলোচনা চালিয়ে যাবে যদি সেইম স্বাধীনতা ঘোষণা করে। উসমানীয় সামরিক শক্তির সামনে জর্জীয় জাতীয় পরিষদ সিদ্ধান্ত নেয় যে ট্রান্সককেশাসের একমাত্র বিকল্প হলো স্বাধীনতা ঘোষণা করা। ২২ এপ্রিলে সেইমে এ বিষয়ে বিতর্ক হয় যেখানে জর্জীয়রা নেতৃত্ব দেয়। তারা উল্লেখ করে যে উসমানীয় প্রতিনিধিরা একমাত্র তখনই শান্তি আলোচনায় ফিরতে রাজি হবে যদি ট্রান্সককেশাস তাদের সঙ্গে একটি স্বাধীন রাষ্ট্র হিসেবে সাক্ষাৎ করে।

এই সিদ্ধান্ত শুরুতে সর্বসম্মত ছিল না: বেশিরভাগ আর্মেনীয় ডাশনাকরা বিশ্বাস করত যে উসমানীয় সামরিক অগ্রযাত্রা বন্ধ করা তখনকার জন্য সবচেয়ে ভালো বিকল্প, যদিও তারা এত ভূখণ্ড ছেড়ে দিতে অনিচ্ছুক ছিল। অন্যদিকে মুসাভাতরা আজারবাইজানি স্বার্থ রক্ষা করত, তারা মুসলিম উসমানীয়দের বিরুদ্ধে লড়াই করতে অনিচ্ছুক ছিল, তবে স্বীকার করেছিল যে স্বাধীনতা নিশ্চিত করার একমাত্র উপায় ছিল এই অঞ্চলকে বিদেশি শক্তির বিভাজন থেকে রক্ষা করা। বাকুতে বলশেভিকদের ক্ষমতা দখল ট্রান্সককেশাসের রাজনৈতিক ভবিষ্যৎ নির্ধারণের ওপর আরও চাপ সৃষ্টি করে। তাই ১৯১৮ সালের ২২ এপ্রিলে ট্রান্সককেশীয় গণতান্ত্রিক সঙ্ঘীয় প্রজাতন্ত্র স্বাধীনতা ঘোষণা করে। তবে স্বাধীনতা ঘোষণা উসমানীয় অগ্রযাত্রা থামাতে পারেনি এবং ২৬ মে ১৯১৮ সালে জর্জিয়া স্বাধীনতা ঘোষণা করে, যার ফলে ট্রান্সককেশীয় গণতান্ত্রিক ফেডারেটিভ প্রজাতন্ত্র প্রতিষ্ঠার মাত্র ছয় সপ্তাহের মধ্যে ভেঙে পড়ে।

স্বাধীনতার ঘোষণাপত্র গ্রহণ 

ট্রান্সককেশীয় গণতান্ত্রিক ফেডারেটিভ প্রজাতন্ত্রের বিলুপ্তির পর ভেঙে যাওয়া সেইমের মুসলিম অংশের (অর্থাৎ মুসলিম জাতীয় পরিষদ) সদস্যরা ১৯১৮ সালের ২৭ মে এক জরুরি বৈঠকে মিলিত হন এবং চলমান রাজনৈতিক পরিস্থিতি নিয়ে আলোচনা করেন। দীর্ঘ বিতর্কের পর, মুসলিম জাতীয় পরিষদ নিজেকে আজারবাইজানের জাতীয় পরিষদ হিসেবে ঘোষণা করে এবং আজারবাইজানের ইতিহাসে প্রথম প্রতিনিধিত্বমূলক আইনসভা গঠিত হয়। প্রথম সভায় মুসাভাত দল মাম্মাদ আমিন রাসুলজাদেকে পরিষদের সভাপতি হিসেবে মনোনীত করে। পরিষদের সব দলের ভোটে তিনি নির্বাচিত হন, শুধুমাত্র ইত্তিহাদ মুসলিম পার্টি তাকে সমর্থন করেনি।  একই সঙ্গে হাসান বে আগায়েভ এবং মির হিদায়াত বে সাইদভ ডেপুটি চেয়ারম্যান হিসেবে নির্বাচিত হন। একই সভায় একটি ৯ সদস্যের আইনসভা গঠন করা হয়, যা আজারবাইজানের বিভিন্ন শহর শাসন করবে। ফাতালি খান খোইস্কি এই আইনসভার চেয়ারম্যান নির্বাচিত হন।  এর একদিন পর, ২৮ মে, জাতীয় পরিষদ তিফলিসে অবস্থিত রুশ সম্রাটের সাবেক ভাইসরয়ের প্রাসাদের দ্বিতীয় তলার মহাদরবারে একটি সভা আয়োজন করে, যার সভাপতিত্ব করেন হাসান বে আগায়েভ। এই সভায় আজারবাইজান গণতান্ত্রিক প্রজাতন্ত্রের প্রতিষ্ঠার ঘোষণা দেওয়া হয় এবং ৬ দফা "জাতীয় স্বাধীনতার ঘোষণাপত্র" স্বাক্ষরিত হয়।

ঐতিহাসিক আর্থার সুৎসিয়েভ উল্লেখ করেন যে, আজারবাইজানের স্বাধীনতা ঘোষণাপত্রে "আজারবাইজানের জনগণকে সার্বভৌম অধিকারধারী" হিসেবে স্বীকৃতি দেওয়া হয়েছিল, যা জর্জিয়া ও আর্মেনিয়ার তুলনায় জাতিগত সংখ্যালঘুদের অন্তর্ভুক্তির জন্য আরও উপযুক্ত ছিল। ফলে ধর্মভিত্তিক নীতির মাধ্যমে আজারবাইজান এমন অঞ্চলগুলো দাবি করেছিল যেখানে উল্লেখযোগ্য মুসলিম জনগোষ্ঠী ছিল, যেমন বাতুম, জাকাতালা এবং দাগেস্তানের কিছু অংশ যেখানে যথাক্রমে আজারীয় ও আভার জনগোষ্ঠী বসবাস করত। এর ফলে আজারবাইজানকে "ট্রান্সককেশীয় মুসলিমদের একত্রিতকারী একটি বহুজাতিক রাষ্ট্র" হিসেবে গঠনের পরিকল্পনা করা হয়।

আজারবাইজান জাতীয় পরিষদের গঠন 
স্বাধীনতা ঘোষণার সময় আজারবাইজানের জাতীয় পরিষদের সদস্যরা ছিলেন:

সভার কার্যপ্রক্রিয়া
সদ্য ইয়েলিসাভেতপোল (বর্তমান গাঞ্জা) থেকে ফিরে আসা হাসান বে আগায়েভ প্রথম আলোচ্য বিষয়ে বিস্তারিত তথ্য উপস্থাপন করেন। তিনি শহর ও ইয়েলিসাভেতপোল গভর্নরেটের পরিস্থিতি সম্পর্কে এবং সেখানে কিছু তুর্কি কর্মকর্তার আগমনের বিষয়ে আলোচনা করেন। আগায়েভ জোর দিয়ে বলেন যে তুর্কি কর্মকর্তাদের ইয়েলিসাভেতপোলে আগমন আজারবাইজানের ভবিষ্যৎ রাজনৈতিক কাঠামোর সাথে কোনোভাবেই সম্পর্কিত নয়। বরং, তুর্কিরা আজারবাইজানে কোনো আগ্রাসী লক্ষ্য নিয়ে আসার বদলে তারা আজারবাইজান ও ট্রান্সককেশীয় প্রজাতন্ত্রের সংরক্ষণে সহায়তা করছেন।
 
জাতীয় পরিষদের সদস্য খলিল বে খাসমাম্মাদভ আজারবাইজানকে একটি স্বাধীন প্রজাতন্ত্র হিসেবে ঘোষণা করার তাৎপর্য ও গুরুত্ব ব্যাখ্যা করে একটি প্রতিবেদন উপস্থাপন করেন। তার এই মতকে নাসিব বে ইউসিফবেয়লি, আকবার আগা শেখুল ইসলামভ, মির হিদায়াত বে সাইদভ এবং অন্যান্য সদস্যরা সমর্থন করেন। পরিষদের আরেক সদস্য ফাতালি খান খোইস্কি প্রস্তাব করেন যে, প্রাথমিক পর্যায়ের বেশ কিছু গুরুত্বপূর্ণ বিষয় সমাধান না হওয়া পর্যন্ত আজারবাইজানের স্বাধীনতা ঘোষণা স্থগিত রাখা উচিত। একই সঙ্গে, তিনি একটি পূর্ণাঙ্গ সরকার গঠনের পরামর্শ দেন যাতে অন্যান্য দেশের সঙ্গে আনুষ্ঠানিক আলোচনার ব্যবস্থা করা যায়। কিছু বক্তা এই মতের সঙ্গে একমত প্রকাশ করেন। আলোচনার পর, সম্পাদক মুস্তাফা মাহমুদভ ভোটদাতাদের নাম পড়ে শোনান। মোট ২৬ সদস্যের মধ্যে ২৪ জন স্বাধীনতা ঘোষণার পক্ষে ভোট দেন, আর ২ জন ভোটদানে বিরত থাকেন। ভোটদানে বিরত থাকা দুই সদস্য ছিলেন জাফার আখুন্দভ এবং ইত্তিহাদ পার্টির অন্যতম নেতা সুলতান মাজিদ গণিজাদে। এরপর, পরিষদ ফাতালি খান খোইস্কিকে আজারবাইজান গণতান্ত্রিক প্রজাতন্ত্রের প্রথম অন্তর্বর্তীকালীন সরকার গঠনের দায়িত্ব প্রদান করে।

এক ঘণ্টার বিরতির পর, খোইস্কি অন্তর্বর্তীকালীন সরকারের মন্ত্রিসভার সদস্যদের নাম ঘোষণা করেন, যাদের মধ্যে ছিলেন:

স্বাধীনতার ঘোষণাপত্রের পাঠ্য

স্বাধীনতা সম্পর্কে টেলিগ্রাম

১৯১৮ সালের ৩০ মে, প্রধানমন্ত্রী ফাতালি খান খোইস্কি আজারবাইজানের স্বাধীনতা সম্পর্কে বিশ্বের প্রধান রাজনৈতিক কেন্দ্রগুলোতে একটি টেলিগ্রাম পাঠান। টেলিগ্রামটি ইস্তাম্বুল, বার্লিন, ভিয়েনা, প্যারিস, লন্ডন, রোম, ওয়াশিংটন, সোফিয়া, বুখারেস্ট, তেহরান, মাদ্রিদ, হেগ, মস্কো, স্টকহোম, কিয়েভ, ক্রিশ্চানিয়া (অসলো), কোপেনহেগেন এবং টোকিও সহ বিভিন্ন দেশে পাঠানো হয়। টেলিগ্রামে উল্লেখ করা হয় যে, জর্জিয়ার গণতান্ত্রিক প্রজাতন্ত্রের ট্রান্সককেশীয় সংঘ থেকে প্রত্যাহারের ফলে ট্রান্সককেশীয় গণতান্ত্রিক সঙ্ঘীয় প্রজাতন্ত্র ভেঙে পড়ে এবং ১৯১৮ সালের ২৮ মে আজারবাইজান গণতান্ত্রিক প্রজাতন্ত্রের জাতীয় পরিষদ স্বাধীনতার ঘোষণা গ্রহণ করে। যে সকল দেশের পররাষ্ট্রমন্ত্রীদের কাছে টেলিগ্রাম পাঠানো হয়েছিল তাদের অনুরোধ করা হয় তাদের সরকারকে এই তথ্য জানাতে। টেলিগ্রামে আরও উল্লেখ করা হয় যে, সরকার অস্থায়ীভাবে ইয়েলিসাভেতপোল (গাঞ্জা) শহরে অবস্থান করছে।

স্বাধীনতার ঘোষণাপত্রের ইতিহাস

১৯১৮ সালে প্রথম বিশ্বযুদ্ধের শেষে প্যারিসে একটি শান্তি সম্মেলন অনুষ্ঠিত হয় যার উদ্দেশ্য ছিল শান্তিচুক্তি সম্পাদন করা এবং নতুন বিশ্ব মানচিত্র গঠন করা। সদ্য স্বাধীন আজারবাইজান সরকার ২৭টি দেশের সঙ্গে সম্মেলনে একটি রাষ্ট্রীয় প্রতিনিধিদল পাঠায়। আলিমারদান বেই তপচুবাশভের নেতৃত্বে এই প্রতিনিধিদল আজারবাইজানকে একটি স্বাধীন রাষ্ট্র হিসেবে বাস্তব স্বীকৃতি পাওয়ানোর উদ্দেশ্যে প্যারিসে গিয়েছিল। প্রতিনিধিদল তাদের সঙ্গে স্বাধীনতার ঘোষণাপত্রের একটি অনুলিপি নিয়ে গিয়েছিল যা মূল আজারবাইজানি ভাষায় এবং ফরাসি অনুবাদে লেখা ছিল। ১৯১৯ সালের ২৮ মে আজারবাইজান গণতান্ত্রিক প্রজাতন্ত্রের প্রথম বার্ষিকীতে প্রতিনিধি দল শান্তি সম্মেলনের অন্যতম প্রধান ব্যক্তিত্ব ও যুক্তরাষ্ট্রের রাষ্ট্রপতি উড্রো উইলসনের সঙ্গে সাক্ষাৎ করে। এই প্রচেষ্টা সফল হয় এবং ১৯২০ সালের ১১ জানুয়ারিতে প্যারিস শান্তি সম্মেলনের সর্বোচ্চ পরিষদ আজারবাইজানকে বাস্তবে স্বাধীন রাষ্ট্র হিসেবে স্বীকৃতি দেয়। তবে ১৯২০ সালের ২৭ এপ্রিলে রেড আর্মি আজারবাইজানে আক্রমণ চালায় এবং পরের দিনই আজারবাইজান গণতান্ত্রিক প্রজাতন্ত্রের পতন ঘটে। ফলে প্রতিনিধি দল ফ্রান্সেই রয়ে যায়। তারা যে স্বাধীনতার ঘোষণাপত্রের অনুলিপিগুলো সঙ্গে নিয়েছিল সেগুলো পরে হারিয়ে যায়। ২০১৪ সালে আজারবাইজানি ও ফরাসি ভাষার মূল অনুলিপিগুলো লন্ডনে খুঁজে পাওয়া যায়। ১৩ মে ২০১৪ সালে সেগুলো আজারবাইজানের জাতীয় ঐতিহাসিক জাদুঘরে দান করা হয় যা আজারবাইজানের রাষ্ট্রপতি ইলহাম আলিয়েভ আনুষ্ঠানিকভাবে হস্তান্তর করেন।

কিংবদন্তি

ঐতিহাসিক গুরুত্ব

আজারবাইজানের স্বাধীনতার ঘোষণাপত্র গৃহীত হওয়ার ফলে আজারবাইজান গণতান্ত্রিক প্রজাতন্ত্র ইসলামি বিশ্বের প্রথম আধুনিক প্রজাতন্ত্র হয়ে ওঠে। ১৯৩৩ সালের ২৮ মে মাম্মদ আমিন রাসুলজাদে বার্লিনে প্রকাশিত ইস্তিগলাল সংবাদপত্রে লিখেছিলেন:

১৯৯১ সালের ৩০ আগস্টে আজারবাইজানের সর্বোচ্চ সোভিয়েতের এক জরুরি অধিবেশনে "আজারবাইজান প্রজাতন্ত্রের রাষ্ট্রীয় স্বাধীনতার পুনঃপ্রতিষ্ঠান সংক্রান্ত ঘোষণা" গৃহীত হয় যা ১৯১৮ সালের ঘোষণাপত্রের ভিত্তিতে তৈরি করা হয়েছিল। এরপর ১৯৯১ সালের ১৮ অক্টোবরে সর্বোচ্চ সোভিয়েত "আজারবাইজান প্রজাতন্ত্রের রাষ্ট্রীয় স্বাধীনতা সংক্রান্ত সাংবিধানিক আইন" গ্রহণ করে যা আজারবাইজান প্রজাতন্ত্রের রাজনৈতিক ও অর্থনৈতিক ভিত্তি স্থাপন করে। এই আইনে বলা হয়েছিল:

এই নথির মাধ্যমে আজারবাইজান গণতান্ত্রিক প্রজাতন্ত্রের উত্তরসূরি হিসেবে আজারবাইজান প্রজাতন্ত্রকে ঘোষণা করা হয়। ইতিহাসবিদ সেভিনজ ইউসিফজাদেহ উল্লেখ করেছেন যে, আজারবাইজানের স্বাধীনতার ঘোষণাপত্র দেশটির পররাষ্ট্রনীতির ভিত্তি স্থাপন করেছে কারণ এতে বলা হয়েছিল যে আজারবাইজান গণতান্ত্রিক প্রজাতন্ত্রকে সমস্ত দেশের সঙ্গে বন্ধুত্বপূর্ণ সম্পর্ক স্থাপন করতে হবে।

স্বাধীনতা দিবস 

১৯১৯ সালের ২৮ মে, স্বাধীনতার ঘোষণার প্রথম বার্ষিকী উপলক্ষে বাকুতে একটি বড় অনুষ্ঠান আয়োজিত হয়। জাতীয় পরিষদের এক বিশেষ অধিবেশনে হাসান বেই আঘায়েভ এবং মাম্মদ আমিন রাসুলজাদে অভিনন্দনমূলক ভাষণ দেন। আজারবাইজান সংবাদপত্রে বিখ্যাত আজারবাইজানি কবি উজেইর হাজিবেইভের "এক বছর" শীর্ষক একটি নিবন্ধ প্রকাশিত হয়। তবে, একই দিনে, আজারবাইজানের স্বাধীনতা বার্ষিকীর বিরুদ্ধে "স্বাধীন সোভিয়েত আজারবাইজান" স্লোগানে এক কমিউনিস্ট বিক্ষোভ অনুষ্ঠিত হয়।

আজারবাইজান গণতান্ত্রিক প্রজাতন্ত্রের পতনের পর, স্বাধীনতার ঘোষণার দিনটি আজারবাইজানি অভিবাসীরা বিদেশে উদযাপন করতে থাকে। ১৯২৬ সালে, আলিমারদান বেই তপচুবাশভের "ককেশাসের জনগণের মধ্যে" শীর্ষক একটি নিবন্ধে প্যারিসে আজারবাইজানের স্বাধীনতার ঘোষণার অষ্টম বার্ষিকীর উদযাপনের বিবরণ দেওয়া হয়।

১৯৯০ সালের ২১ মে, তৎকালীন প্রেসিডেন্ট আয়াজ মুত্তালিবভের এক আদেশে ২৮ মে "স্বাধীনতার পুনঃপ্রতিষ্ঠার দিবস" হিসেবে ঘোষিত হয়, একইসাথে ১৮ অক্টোবর স্বাধীনতা দিবস হিসেবে পালিত হতো। পরবর্তীতে ২০২১ সালের ১৫ অক্টোবএএ আজারবাইজানের সংসদ "স্বাধীনতা দিবস সংক্রান্ত আইন" গ্রহণ করে যার অধীনে ২৮ মে নতুন স্বাধীনতা দিবস এবং ১৮ অক্টোবর নতুন স্বাধীনতা পুনঃপ্রতিষ্ঠার দিবস হিসেবে নির্ধারণ করা হয়।

স্বাধীনতার ঘোষণাপত্রের স্মৃতিস্তম্ভ 

১৮ ডিসেম্বর ২০০৬ সালে আজারবাইজানের রাষ্ট্রপতি ইলহাম আলিয়েভ আদেশ নং ১৮৩৮ স্বাক্ষর করেন যার মাধ্যমে স্বাধীনতা জাদুঘর প্রতিষ্ঠা এবং বাকুতে স্বাধীনতা স্মারক নির্মাণের সিদ্ধান্ত নেওয়া হয়। স্মারকটির উদ্বোধন ২৫ মে ২০০৭ সালে ইস্তিগলালিয়াত স্ট্রিটে অনুষ্ঠিত হয়। উদ্বোধনী অনুষ্ঠানে ইলহাম আলিয়েভ উপস্থিত ছিলেন। এই স্মারকটি গ্রানাইট ও সাদা মার্বেল দ্বারা নির্মিত এবং এতে স্বাধীনতার ঘোষণাপত্রের মূল পাঠ খোদাই করা আছে যা পুরাতন আরবি লিপি এবং আধুনিক লাতিন লিপিতে খোদাই করা হয়েছে।

টীকা

তথ্যসূত্র

সাহিত্য

বহিঃসংযোগ
 

১৯১৮-এ আজারবাইজান
১৯১৮-এ আন্তর্জাতিক সম্পর্ক
স্বাধীনতার ঘোষণা
আজারবাইজান গণতান্ত্রিক প্রজাতন্ত্র
মে ১৯১৮
১৯১৮-এর নথি
রুশ গৃহযুদ্ধে তিবলিসি
রুশ সাম্রাজ্যে বিচ্ছিন্নতাবাদ